АКАТИСТ НА АНГЕЛА ПАЗИТЕЛ

Кондак 1

Избран от Г оспода Бога, за да пазиш моята душа и тяло, свети Ангеле, аз, недостойният твой раб, дръзвам да ти пея похвални песни. А ти, като имаш дръзновение към Небесния Цар, защити от всякакви беди и скърби, от видими и невидими врагове мен, който ти зова:

Радвай се, Ангеле Г осподен, незаспиващ пазителю мой.

Икос 1

Свети Ангеле, пратен от Небето, за да ме пазиш и ръководиш през целия ми живот, пред тебе припадам и те моля: сам ме настави и вразуми мен, който със сърдечна любов и усърдие ти възнасям песенна хвала:

Радвай се, Ангеле Божий, застъпниче мой пред Пресвета Троица; радвай се, безплътен войне на Царя на царете.

Радвай се, небесен служителю на Господа на господарите; радвай се, съжителю на Неговите умни и невеществени слуги.

Радвай се, защото винаги изпълняваш волята на своя Владика: радвай се, защото си получил от Бога заповед и власт да пазиш моята душа.

Радвай се, защото никога не се отделяш от мен, грешния; радвай се, защото винаги пребъдваш с мен, недостойния.

Радвай се ти, който ме опазваш по всички мои пътища; радвай се, защото ме запазваш от всяко зло.

Радвай се, даден ми от Бога ръководителю по пътя на моя живот; радвай се, благи мой наставниче.

Радвай се, Ангеле Господен, незаспиващ пазителю мой.

Кондак 2

Човеколюбивият Г оспод, като видял, че след прегрешението на нашия праотец Адам всички човеци лесно се скланят към греха, по Своята неизказана милост изпратил свети Ангели по цялата земя и на всеки човек поставил пазител. Изпълнявайки повелението на своя Владика, светите Ангели винаги са готови да помагат на нас, които богоугодно пеем: Алилуия.

Икос 2

Изпроси свише просвещение на моя разум, свети Ангеле, за да мога да позная каква е Божията воля, блага, угодна и съвършена, и насочи сърцето ми, за да я изпълнявам с усърдие, а теб, моя пазител, непрестанно да възхвалявам така:

Радвай се, защото възпламеняваш сърцето ми с любов към Бога, моя Създател; радвай се, защото ме подбуждаш всеки ден и час да Му принасям молитви, молби и благодарения.

Радвай се, защото като верен страж ограждаш със страх Господен моя дом; радвай се, защото устремяваш всичките ми помисли към разпънатия за греховете на света Спасител.

Радвай се, защото запечатваш в паметта ми Неговите страдания и кръстна смърт; радвай се, защото чрез спомена за Господните страдания ме учиш да се пазя от грехове.

Радвай се, защото ме наставляваш да прося благодатно осеняване свише от Светия Дух; радвай се, защото ме уверяваш, че Той, Утешителят, поглежда милостиво само на кротките и смирените.

Радвай се, защото навсякъде ме ограждаш с мисълта за Божието всеприсъствие; радвай се, защото представяш пред умните ми очи Неговото всезнание.

Радвай се, защото утешаваш сърцето ми с Неговото милосърдие към каещите се грешници; радвай се, защото вразумяваш душата ми с Неговото правосъдие към ожесточените и неразкаяните.

Радвай се, Ангеле Господен, незаспиващ пазителю мой.

Кондак 3

Силата на Божествената благодат ми изпроси, Ангеле Пазителю мой, за да вървя неотклонно и безпрепятствено по спасителния път на Христовите заповеди, и със сърце и уста непрестанно да славя всесветото име на нашия Бог и да Му пея: Алилуия.

Икос 3

Имам те, богоизбран покровителю мой, като светла зора, просвещаваща тъмнината на моята душа и прогонваща мрака на моето сърдечно неведение: затова, припадайки с умиление, те моля да се очистят и всички мои сетива, помрачени от страстите, за да не блуждая в греховната тъмнина. А твоята пречудна светлост възпявам така:

Радвай се, звезда на Незалязващата Светлина, изгряла в мен от Трисиянното Божество и винаги озаряваща ме; радвай се, пресветъл лъч, озаряващ сърдечните ми очи, помрачени от грехове.

Радвай се, защото се стремиш да насочиш в пътя на истината заблудения в тъмата на беззаконията; радвай се, защото ми представяш Господните заповеди като огледало за целия ми живот.

Радвай се, защото ми поставяш Божия закон като светилник за нозете ми и светлина за пътеката ми; радвай се, защото ме поучаваш да слушам сладките слова на Христовото Евангелие.

Радвай се, защото ме наставляваш несъмнено да вярвам в учението на моя Божествен Учител и Господ; радвай се, защото ме укрепяваш в послушание към уставите на светата Църква.

Радвай се, защото ме учиш да се покорявам на правилата и преданията на светите апостоли и отци; радвай се, защото ме утвърждаваш в изповядването на светата и православна вяра.

Радвай се, защото ме убеждаваш да бъда готов и на смърт за това изповядване; радвай се, защото ми забраняваш да общувам с еретиците и отстъпниците от истинната Църква.

Радвай се, Ангеле Господен, незаспиващ пазителю мой.

Кондак 4

Бурята на житейското море съкрушава моя духовен кораб с вълните на светските грижи и мирът на бедната ми душа се смущава: и къде ще намеря тихо пристанище на спасение? Само на тебе след Бога възлагам надежда, пазителю мой Ангеле, в когото намерих премъдър кормчия в смущаващите ме мислени бури; и благодарно пея на моя Бог: Алилуия.

Икос 4

Като те чуват и виждат, Божествен Ангеле, моя крепък пазител, злобните поднебесни духове не смеят да се приближат към твоята пречиста светлост и да ми причиняват душегубни беди. Затова смирено те моля, не отстъпвай от мен заради моето невъздържание, но винаги ме запазвай от техните лукави примки и козни, който с умиление зова:

Радвай се, защото ме осеняваш и покриваш със силния покров на твоите криле; радвай се, защото винаги се опълчваш около мен с пламенен меч.

Радвай се, защото винаги ми съдействаш в борбата с княза на тъмнината; радвай се, защото винаги ми помагаш да побеждавам неговите лукави съжители.

Радвай се, защото прогонваш от мен душегубните демони като хищни птици; радвай се, защото ме вразумяваш да познавам бесовските козни като лукави лисици.

Радвай се, защото отблъскваш техните злохитри нападения над моя ум и сърце; радвай се, защото изтръгваш от сърцето ми техните рожби, гордостта и ненавистта.

Радвай се, защото прогонваш от моите мисли завистта и злопаметството; радвай се, защото ме подбуждаш да се ограждам с кръстното знамение за отблъскване на злите помисли.

Радвай се, защото ме укрепяваш без страх да настъпвам на аспида и василиск; радвай се, защото имаш непобедимо оръжие против всички мои врагове.

Радвай се, Ангеле Г осподен, незаспиващ пазителю мой.

Кондак 5

На Боготечната и лъчезарна звезда, ръководила някога влъхвите в поклонението на Родилия се във Витлеем Спасител на света, дръзвам да те уподобя, благи мой пазителю: защото с твоето неотлъчно присъствие до мен ми посочваш правия път, водещ към горния Витлеем, в Небесното Царство, за да се сподобя там с ликовете на Архангелите и Ангелите и да пея на предвечния Цар на славата: Алилуия.

Икос 5

Виждайки ме обзет от мрачна нощ и покрит от тъмния облак на страстите, свети пазителю на моята душа, не се огорчавай, не ме оставяй, но подражавайки на дълготърпението на моя Спасител, почакай още, подбуждайки ме към покаяние, докато очите ми излеят извор от сълзи за умиване на моята душевна нечистота. Затова смирено те моля и казвам:

Радвай се, защото винаги принасяш на Бога своите молитви за мен, грешния, като благовонно кадило пред Него; радвай се, защото винаги ходатайстваш пред моя Създател да се спася.

Радвай се, защото със своето ходатайство отблъскваш Неговия праведен гняв, устремен към мен; радвай се, защото молиш всемилосърдния Господ за опрощаване на моите зли деяния.

Радвай се, защото омилостивяваш Неговата благост, за да не ме погуби с моите беззакония; радвай се, защото непрестанно се молиш на моя Изкупител да ми даде време за изкупление.

Радвай се, защото ме подбуждаш да прекарвам в покаяние всички дни на моя живот; радвай се, защото ми внушаваш желание винаги да се кая пред Господа за всички мои прегрешения.

Радвай се, защото ме вразумяваш по всяко време мислено да изпитвам себе си и да изповядвам всичките си грехове; радвай се, защото влагаш в сърцето ми съкрушение и скръб, задето съм прогневил преблагия мой Бог.

Радвай се, защото ме подбуждаш да оплаквам моето окаяно и скверно житие; радвай се, светоносен и незамлъкващ ходатаю за моето спасение.

Радвай се, Ангеле Господен, незаспиващ пазителю мой.

Кондак 6

Проповядвам с висок глас Твоята непрестанна грижа за мен, грешния, пазителю мой Ангеле: в скърбите и бедите, които смущават мира на душата ми, ти се явяваш бърз утешител, вразумявайки ме, че всичко това се изпраща от премъдрия Създател като лекарство против моите душевни недъзи и поучавайки ме да пея на Небесния Лекар и мой Благодетел: Алилуия.

Икос 6

В душата ми, помрачена от скръб и униние, изгрява светлината на благодатното утешение и сърцето ми се изпълва с веселие и радост, когато, подбуждан от твоите наставления, свети Ангеле, дръзвам като митаря да зова към щедрия Бог да бъде милостив към мен и да ми прости всички прегрешения. Не преставай, наставниче мой, да ме вразумяваш и укрепяваш мен, който ти зова: Радвай се, защото ми помагаш с любов да нося благото иго на спасителното търпение; радвай се, защото ме укрепяваш с упование на Г оспода Бога в беди и напасти.

Радвай се, защото ме учиш мъжествено да преодолявам скърбите и болестите; радвай се, защото прогонваш от сърцето ми всяка печал и униние.

Радвай се, защото ме подбуждаш да се боря против врага, опитващ се да ме улови в мрежата на отчаянието; радвай се, защото ме убеждаваш да вярвам в думите на Апостола, че всички, които искат да живеят благочестиво, ще бъдат гонени.

Радвай се, защото ме учиш да възприемам пророците и апостолите като образ на търпение и злострадание; радвай се, защото ми посочваш за утешение мъчениците и изповедниците, подвизавали се до проливане на кръв за Христа.

Радвай се, защото винаги представяш пред умните ми очи страданията на Самия Спасител и Господ; радвай се, защото услаждаш сърцето ми с надежда на бъдещата награда.

Радвай се, защото оживяваш душата ми с всерадостното очакване на вечните блага; радвай се, благ и постоянен мой утешителю.

Радвай се, Ангеле Господен, незаспиващ пазителю мой.

Кондак 7

Пожелал всички човеци да се спасят, премилосърдният мой Създател изпрати теб, Своя Ангел, като мой верен страж и наставник през целия ми живот, за да ми помагаш във всичко със своите свети вдъхновения, да ме защитаваш от козните на дявола и да ме подготвяш с добри дела да вляза с мъдрите девици в небесния чертог, с богоприятна песен: Алилуия.

Икос 7

Нова благост показва моят Г оспод и Владика над мен, непотребния и най-грешен от всички Свой раб: презирайки моите люти и тежки съгрешения, не ме е погубил с моите беззакония дори до този час, но по Своето дълготърпение, милостиво очаква моето обръщане и сърдечно покаяние. Вярвам, благи пазителю мой, че и до днес съм запазван от твоето неотстъпно ходатайство пред Бога за мен. Затова, преизпълнен с любов към тебе, ти зова:

Радвай се, защото запазваш от погибел потъващия в морето на този живот; радвай се, защото с твоята спасителна ръка ме извличаш от рова на моите беззакония.

Радвай се, защото прогонваш греховния сън на моята душевредна леност; радвай се, защото озаряваш ума ми, помрачен от небрежност, с твоето светло присъствие.

Радвай се, защото ми помагаш да възпламенявам в молитва моето хладно и почти угаснало сърце; радвай се, защото винаги ме вдигаш за славословие към Бога.

Радвай се, защото настройваш гласа ми за песнопение, с което достойно и праведно да възхвалявам Твореца на всичко; радвай се, защото ме поучаваш да прославям Господа на всичко не само с уста, но и със сърце.

Радвай се, защото ме подбуждаш към изпълнение на Неговата пресвята воля; радвай се, защото се стремиш да ме научиш на себеотрицание и отхвърляне на моята зла воля. Радвай се, защото искрено ми желаеш да придобия простотата на гълъб и кротостта на агнец; радвай се, защото ходатайстваш да ми бъде дадено младенческо незлобие и старческо добро разсъждение.

Радвай се, Ангеле Господен, незаспиващ пазителю мой.

Кондак 8

Странник и пришълец съм на земята: суетен и кратък е моят живот; а аз, окаяният, никога не приемам в ума си и не помислям за Страшния съд, на който ще застана пред Праведния Съдия, за да дам отговор за всяко дело и дума. Затова те моля, пазителю на моята душа, скоро ме пробуди от мрачен греховен сън, за да не ме постигне часът на смъртта неподготвен и да се удостоя да изпрося от всемилостивия Бог прошка на моите беззакония, и с радостен глас да Му пея: Алилуия.

Икос 8

Господ на всичко и моят Създател, когато ми яви да се преставя от този живот, ти, благи пазителю мой, предвиждайки страшните мъки, приготвени за духовете на злобата и неразкаяните грешници, и очакващи и мен, покрий ме с крилете на твоето милосърдие, както орел пиленцата си, и когато започне да чезне от мен духът ми, да те видя стоящ наблизо и прогонваш лютите врагове. За това с умиление ти се моля и зова:

Радвай се, защото представяш пред умните ми очи горчивия и страшен час на смъртта; радвай се, защото винаги ми напомняш за неизбежността и неизвестността на този час. Радвай се, защото ме учиш да гледам на всеки ден като на последен от моя живот; радвай се, защото във всяко време ме подготвяш за излизането от този свят. Радвай се, защото пораждаш в мен умиление и сърдечно съкрушение; радвай се, защото винаги ми желаеш поне преди края да се покая.

Радвай се, защото ми забраняваш да обичам света и това, което е в него; радвай се, защото ми помагаш да изкоренявам от сърцето си пристрастието към тленното богатство.

Радвай се, защото ми показваш временността и преходността на всички земни блага; радвай се, защото ме вразумяваш, че всяка красота на този свят е подобна на полски цвят.

Радвай се, защото ми забраняваш да търся човешката слава, подобна на преходна сянка.

Радвай се, Ангеле Господен, незаспиващ пазителю мой.

Кондак 9

Всякакъв грях извърших в моя живот, всичките ми дни преминаха в суета и се приближих към края; враговете ми се устремяват към мен, жадни да ме уловят и хвърлят в бездната на ада. Затова ти се моля, благи мой пазителю, бъди ми защитник, когато ще преминавам през страшните митарства, и безбедно ме доведи до вратите на Небесното Царство, където ангелските ликове с радост посрещат възклицаващите: Алилуия.

Икос 9

Красноречивият език не може да изкаже всичко, което си направил за мен през целия ми живот, свети пазителю мой: приел душата ми от купелта на светото Кръщение, ти си ме пазил в младенчеството, учил си ме и си ме вразумявал в детството, пазил си ме от подхлъзване в грях в юношеството, наставлявал си ме в зрелостта, опазвал си ме във всичките ми пътища дори до старост, изобличавайки и утешавайки ме, помагайки ми във всичко и насочвайки ме по пътя на спасението. Затова с благодарност ти зова: Радвай се, защото никога не ме лишаваш от твоята помощ и застъпничество; радвай се, защото, станал от сън, ме подбуждаш да благодаря на Господа, укрепяващ моите сили.

Радвай се, защото ме учиш да освещавам с молитва началото на всеки ден; радвай се, защото ми забраняваш да започвам каквото и да е дело без молитва към всеблагия Промислител.

Радвай се, защото се грижиш да изтребиш самонадеяността от моето сърце; радвай се, защото ме подбуждаш непрестанно да произнасям с уста и да държа в ума си пресладкото име на Г оспода Иисуса Христа.

Радвай се, защото във всяко време ми внушаваш да говоря с езика си само необходимото и полезното; радвай се, защото ме възпираш от празнословие, многословие и кощунство.

Радвай се, защото винаги пребъдваш с мен, когато ям, пия или върша каквото и да е друго; радвай се, защото се грижиш да ме научиш на въздържание в храната и питието.

Радвай се, защото ме пазиш, когато спя, и прогонваш врага, опитващ се да ме изкуси със сънни мечтания; радвай се, защото ме възпираш от сластолюбиви стремежи и влагаш целомъдрен срам в очите ми.

Радвай се, Ангеле Господен, незаспиващ пазителю мой.

Кондак 10

Дошъл да спасиш всички, Иисусе мой преблаги, с умиление Ти се моля: по Твоето милосърдие ми прости многото и тежки мои грехове, преклонен към това от Божествените молби на Твоя невеществен служител, когото като Човеколюбец си ми дал още от младенчество за мой пазител: за да се покажа достоен да вляза в чертога на Твоята слава и с духовете на праведните да пея: Алилуия.

Икос 10

Твърда опора си за мен, свети Ангеле, против хитростите на моите зли врагове, търсещи моята вечна погибел и разслабващи душата ми с леност и забрава. Затова те моля, пазителю мой, по твоето ходатайство да се сподобя при изхода на моята душа да се причастя с Пречистото Тяло и Пресветата Кръв на моя Спасител, и укрепен с тази нетленна храна и животворно питие, без страх да премина в другия свят, възпявайки тебе, моя благодетел:

Радвай се, защото ти е дадена власт и крепост да отблъскваш демонските нападения върху мен; радвай се, защото си получил от Бога сила да побеждаваш моите врагове. Радвай се, защото можеш да ме избавиш от всяко злодейство и козни на дявола; радвай се, защото отблъскваш от мен нападенията на лютия светоуправник и началник на страшните митарства.

Радвай се, защото, ограден с твоето присъствие, имам надежда в часа на смъртта да не се уплаша от мрачните лица на злобните духове; радвай се, защото, запазван от теб, се надявам безбедно да премина въздушните митарства.

Радвай се, защото, укрепяван от твоята помощ, се уповавам да не бъда задържан пред вратите на желания рай; радвай се, защото Твоето застъпничество за мен е силно пред Бога, за да не бъда хвърлен във външната тъмнина.

Радвай се, защото винаги ми внушаваш да умилостивявам Господа със сълзи на покаяние, за да се избавя от адската геена; радвай се, защото ме подбуждаш ден и нощ да се моля, за да не бъда изпратен в мъките заедно с демоните.

Радвай се, неотстъпен мой ръководителю и наставниче; радвай се, силен и бърз мой помощниче.

Радвай се, Ангеле Господен, незаспиващ пазителю мой.

Koндaк 11

Тези песни, макар и принасяни с усърдие, свети пазителю мой, зная, че не са достойни да изразят моето сърдечно благодарение за всички благодеяния, които си сторил за мене и не преставаш да вършиш дори и до този ден и час; но и за това ти се моля: умилостиви нашия общ Създател да ме избави на Страшния Свой съд от заставането отляво и да ме сподоби с всички светии да Му пея: Алилуия.

Икос 11

Моят светилник угасна и нямам елей на добри дела, с които да го запаля: и къде ще отида аз, окаяният, отегчен от греховен сън, когато внезапно ме постигне в полунощ, часът на моята смърт? Но да не чуя и аз, както неразумните девици, страшния глас на Жениха: „Не те познавам!“ Помогни ми, незаспиващ пазителю мой, да напълня съсъда на моята душа с елей на добри дела, най-вече с милосърдие и смирение. А сега приеми от мен тези песни:

Радвай се, защото ми внушаваш винаги да имам в ума си Единия Господ; радвай се, защото обновяваш в сърцето ми заповедта за любов към Него, Преблагия.

Радвай се, защото ме подбуждаш да обичам Него, Създателя, с целия си ум и мисъл; радвай се, защото непрестанно ми напомняш, че трябва да обичам ближните с искрена и богоугодна любов.

Радвай се, защото ме учиш да ги обичам не с думи или с език, но с дела и с истина; радвай се, защото влагаш в мен желание да им помагам във всичките им нужди.

Радвай се, защото ме наставляваш да утешавам скърбящите и да се застъпвам за обидените; радвай се, защото скланяш сърцето ми да отделям от своето имущество за бедните и нуждаещите се.

Радвай се, защото ме подбуждаш да бъда готов и душата си да положа за моите приятели; радвай се, защото закриваш очите ми, за да не гледам прегрешенията на брата си.

Радвай се, защото не допускаш да осъждам подхлъзналия се в грях мой ближен; радвай се, защото ми забраняваш да вярвам на клеветниците на моя приятел.

Радвай се, Ангеле Господен, незаспиващ пазителю мой.

Кондак 12

Благодат ти се даде от всемогъщия Господ, свети покровителю мой, да ме опазваш във всички мои пътища, за да не се препъне ногата ми в камъка на някоя съблазън, докато ме представиш спасен пред Христа Бога, на Когото всички небесни сили непрестанно зоват: Алилуия.

Икос 12

Възпявам Твоето досточудно милосърдие и голямо снизхождение, бързоподвижен уме, безплътен Господен служителю: защото не се гнусиш от моята греховна смрадност и не преставаш да принасяш за мен, непотребния, своите свети молитви пред пресветия Престол на Триипостасния Бог, за да не погина во веки, но да наследя Небесното Царство. Благоволи да приемеш от моите душевни съкровища и това песнопение, което ти принасям:

Радвай се, защото ме възпираш от грехове чрез паметта за бъдещия страшен Съд Божий; радвай се, защото ме подбуждаш да подготвям душата си като невеста за среща с прекрасния Жених Христа.

Радвай се, защото винаги желаеш да ме направиш достоен за Неговия брачен чертог; радвай се, защото винаги ме учиш да запалвам светилника на душата си, за да вляза в него заедно с мъдрите девици, душите на праведните.

Радвай се, защото ме подбуждаш да снемам от себе си дрехата на греха; радвай се, защото ми помагаш да се облека в дрехата на непорочността и чистотата.

Радвай се, защото ходатайстваш да застана от дясната Му страна на Страшния Христов съд; радвай се, защото умоляваш Божието добросърдечие да ме причисли към лика на Своите избрани.

Радвай се, защото ме подбуждаш към молитва към Господа и твоите небесни съжители да ме всели с тях в Своето Царство; радвай се, добри и бодри мой пазителю. Радвай се, топли молитвениче и благи застъпниче за мен, грешния; радвай се, мое крепко упование след Господа Бога и Пресвета Богородица.

Радвай се, Ангеле Господен, незаспиващ пазителю мой.

Кондак 13

О, преславна и умна светлина, Ангеле Божий! Приеми това благодарствено и молебно пение и когато застана на съд пред Господа, покажи тогава твоето милосърдие към мен, грешния: застани близо до мен тих и радостен, отнемайки моя страх с надежда за спасение, за да се сподобя в райските селения заедно с тебе във вечни векове да пея на Царя на славата: Алилуия.

Молитва към Светия Ангел Пазител

О, свети Ангеле, пазителю и покровителю мой благи! Със съкрушено сърце и страдаща душа предстоя пред тебе и те моля: чуй ме, грешния твой раб {името), който зове със силен глас и горчив плач; не си спомняй моите беззакония и неправди, с които аз, окаяният, те прогневявам през всички дни и часове и правя себе си мерзък пред нашия Създател и Господ; бъди милосърден към мен и не се отделяй от мен, скверния, дори до самата ми смърт; пробуди ме от греховния сън и с твоите молитви ми помагай да премина останалото време от моя живот без порок и да принеса плодове, достойни за покаяние, и най-вече ме запазвай от смъртни грехове, за да не погина в отчаяние и да не се зарадва врагът за моята погибел. Наистина зная и изповядвам с уста, че никой не ми е такъв приятел и застъпник, защитник и поборник като тебе, свети Ангеле: защото, като пред стоиш пред Господния Престол, ти се молиш за мен, непотребния и най-грешен от всички, да не вземе Преблагият душата ми в ден, в който не очаквам и в ден, в който върша зло. Не преставай да умилостивяваш премилосърдния мой Господ и Бог да прости моите съгрешения, които извърших през целия си живот, с дело, с дума и с всички мои чувства, и както Му е угодно, да ме спаси; да ме накаже тук по Своята неизказана милост, но да не ме изобличи и изпита там по Своето нелицемерно правосъдие; да ме сподоби да принеса покаяние и с покаянието достойно да приема Божественото Причастие, за което най-вече се моля и който дар всеусърдно желая. А в страшния час на смъртта бъди неотстъпно до мен, благи Пазителю мой, и прогонвай мрачните демони, които ще плашат изпълнената ми с трепет душа: защити ме от техните мрежи, когато ще преминавам въздушните митарства, та запазван от тебе, безбедно да достигна желания рай, където ликовете на светиите и небесните сили непрестанно възхваляват всечестното и великолепно име на прославяния в Троица Бог, на Отца и Сина, и Светия Дух, на Когото подобава чест и поклонение във вечни векове. Амин.

Из „Акатисти-Книга!“, издава манастир „ Св. Вмчк. Георги Зограф“, Света Гора, Атон